b'\n_START_ARTICLE_\nGenas\n_START_PARAGRAPH_\nGenas yra deoksiribonukleor\xc5\xabg\xc5\xa1ties (DNR) molekul\xc4\x97s (RNR virusuose\xc2\xa0\xe2\x80\x93 RNR molekul\xc4\x97s) fragmentas. \xc5\xa0is sekos fragmentas koduoja informacij\xc4\x85 apie polipeptido ar baltymo aminor\xc5\xabg\xc5\xa1\xc4\x8di\xc5\xb3 sek\xc4\x85 (kuri yra pateikiama informacin\xc4\x97s arba mesend\xc5\xbeerin\xc4\x97s RNR pavidalu) arba informacij\xc4\x85 apie nekoduojan\xc4\x8dias RNR. Nekoduojan\xc4\x8dios RNR gali b\xc5\xabti: ribosomin\xc4\x97 RNR (rRNR), transportin\xc4\x97 RNR (tRNR), ilgos nekoduojan\xc4\x8dios RNR bei ma\xc5\xbeosios RNR (snRNR, snoRNR, miRNR etc.). Gen\xc5\xb3 produktai (pvz., ilgos nekoduojan\xc4\x8dios RNR ar baltymai) gali daryti \xc4\xaftak\xc4\x85 tam tikriems organizmo po\xc5\xbeymiams (plauk\xc5\xb3, aki\xc5\xb3 spalvai, \xc5\xabgiui ir pan.) ir dalinai veikia organizmo fenotip\xc4\x85. Taigi genas yra paveld\xc4\x97jimo priemon\xc4\x97, paveldimosios informacijos ne\xc5\xa1iklis. Dauginimosi metu \xc5\xa1i genetin\xc4\x97 informacija perduodama kitoms kartoms. Kita gen\xc5\xb3 r\xc5\xab\xc5\xa1is \xe2\x80\x93 reguliuojantieji genai \xe2\x80\x93 s\xc4\x85veikauja su reguliavimo molekul\xc4\x97mis (nekoduojan\xc4\x8diomis RNR, baltymais) ir kontroliuoja genetin\xc4\x97s informacijos rai\xc5\xa1k\xc4\x85._NEWLINE_S\xc4\x85vok\xc4\x85 \xe2\x80\x9egenas\xe2\x80\x9c pirm\xc4\x85 kart\xc4\x85 1909\xc2\xa0m. pasi\xc5\xabl\xc4\x97 dan\xc5\xb3 mokslininkas Vilhelmas L. Johansenas (Wilhelm Johannsen) vietoje Hugo de Frizo (Hugo de Vries) si\xc5\xablyto \xe2\x80\x9epangeno\xe2\x80\x9c.\n_START_SECTION_\n\xc5\xbdmogaus gen\xc5\xb3 organizacija ir pasiskirstymas\n_START_PARAGRAPH_\nSud\xc4\x97ting\xc5\xb3 organizm\xc5\xb3 (tarp j\xc5\xb3 ir \xc5\xbemogaus) gen\xc5\xb3 dydis labai varijuoja. Stebimas atvirk\xc5\xa1tinis ry\xc5\xa1ys tarp intronus turin\xc4\x8di\xc5\xb3 gen\xc5\xb3 dyd\xc5\xbeio ir koduojan\xc4\x8dios dalies (egzon\xc5\xb3). Dideli genai link\xc4\x99 tur\xc4\x97ti didelius intronus, nors to negalima pasakyti apie egzonus. Kuo ilgesnis genas\xc2\xa0\xe2\x80\x93 tuo ilgiau vyksta jo transkripcija (pvz., ilgiausias distrofino genas (2.4 Mb) transkribuojamas apie 16 val.), tod\xc4\x97l evoliucijos eigoje aktyviai ekspresuojamuose genuose liko daugiau trump\xc5\xb3 intron\xc5\xb3._NEWLINE_Nekoduojan\xc4\x8diose vietose genai da\xc5\xbenai turi pasikartojan\xc4\x8dias sekas. Funkci\xc5\xa1kai pana\xc5\xa1\xc5\xabs genai kartais tandemi\xc5\xa1kai i\xc5\xa1sid\xc4\x97sto sankaupomis (klasteriais) \xc5\xa1alimais, ta\xc4\x8diau da\xc5\xbeniau b\xc5\xabna i\xc5\xa1sibarst\xc4\x99 \xc4\xafvairiose chromosomose. Galima skirti funkci\xc5\xa1kai identi\xc5\xa1kus genus, pana\xc5\xa1ius (duplikav\xc4\x99si) ir susijusius (produktai atlieka pana\xc5\xa1i\xc4\x85 funkij\xc4\x85) genus._NEWLINE_Kartais \xc5\xbemogaus genai persidengia (pvz., HLA genai), b\xc5\xabna intronuose (pvz., snoRNR genai, NF1, RB1, F8)._NEWLINE_Vieni genai aktyv\xc5\xabs nuolat (vadinamieji \xe2\x80\x9enam\xc5\xb3 ruo\xc5\xa1os genai\xe2\x80\x9c\xc2\xa0\xe2\x80\x93 angl. housekeeping genes) ir yra atsakingi u\xc5\xbe pagrindines energetines ir metabolines l\xc4\x85stel\xc4\x97s funkcijas. Kiti (audini\xc5\xb3 specifiniai) gali koduoti specifinius baltymus ir veikti skirtingomis aplinkyb\xc4\x97mis._NEWLINE_Atskira grup\xc4\x97 yra homeoziniai genai, labai svarb\xc5\xabs embriogenez\xc4\x97je._NEWLINE_Pana\xc5\xa1ios kilm\xc4\x97s genai jungiami \xc4\xaf \xc5\xa1eimas, da\xc5\xbenai koduojan\xc4\x8dias transkripcijos faktorius. Toliau evoliuci\xc5\xa1kai nutol\xc4\x99 genai, ta\xc4\x8diau koduojantys pana\xc5\xa1ias baltymines strukt\xc5\xabras (domenus, motyvus), sudaro super\xc5\xa1eim\xc4\x85 (pvz., imunoglobulin\xc5\xb3, globin\xc5\xb3, G-baltymo super\xc5\xa1eimos)._NEWLINE_Dauguma gen\xc5\xb3 sankaup\xc5\xb3 turi savo neveikli\xc5\xb3 kopij\xc5\xb3\xc2\xa0\xe2\x80\x93 pseudogen\xc5\xb3\xc2\xa0\xe2\x80\x93 kuriuose evoliucijos eigoje prisikaup\xc4\x97 mutacij\xc5\xb3 ir jie prarado savo veiklum\xc4\x85. Jie buvo kopijuojami tandemin\xc4\x97s duplikacijos b\xc5\xabdu (DNR lygyje) arba retrotranspozuoti nuo mRNR (turi tik egzon\xc5\xb3 sek\xc4\x85), padedant atvirk\xc5\xa1tin\xc4\x97ms transkriptaz\xc4\x97ms. Kai kurie pseudogenai geba save ekspresuoti, jeigu integruojasi \xc5\xa1alia promotoriaus\xc2\xa0\xe2\x80\x93 tai vadinamieji retrogenai.\n_START_SECTION_\nFunkcija\n_START_PARAGRAPH_\nDalis gen\xc5\xb3 koduoja informacij\xc4\x85 apie \xc4\xafvairi\xc5\xb3 baltym\xc5\xb3 sintez\xc4\x99 l\xc4\x85stel\xc4\x97je. Pastarieji atsako u\xc5\xbe tam tikr\xc4\x85 biologin\xc4\x99 funkcij\xc4\x85, lemia tam tikrus po\xc5\xbeymius ir reguliuoja kitus genus. Jeigu aleliniai genai (genai, koduojami tuose pa\xc4\x8diuose lokusuose ir lemiantys t\xc4\x85 pat\xc4\xaf po\xc5\xbeym\xc4\xaf ar funkcij\xc4\x85) vienodai lemia po\xc5\xbeym\xc4\xaf\xc2\xa0\xe2\x80\x93 individas \xc5\xa1io po\xc5\xbeymio at\xc5\xbevilgiu bus homozigotinis, jei skirtingai\xc2\xa0\xe2\x80\x93 heterozigotinis. Be to, aleliniai genai vienas kito at\xc5\xbevilgiu gali dominuoti arba slopinti. Pavyzd\xc5\xbeiui, rud\xc5\xb3 aki\xc5\xb3 genas dominuoja prie\xc5\xa1 m\xc4\x97lyn\xc5\xb3 aki\xc5\xb3 gen\xc4\x85 (pastarasis vadinamas recesyviniu).'